I nama se može dogoditi

Sjeme vrlo brzo proklije kada su osigurani osnovni uvjeti, voda i sunčeva svjetlost, a kada se sjeme jednom pretvori u biljku, briga postaje još jednostavnija jer se za sve ostalo biljka pobrine sama. Umjetnica Raffaella Crispino svojim djelima potiče kod promatrača klijanje svijesti o još uvijek prisutnim društvenim problemima. Retrospektivnom izložbom u MMSU, umjetnica pritišće metaforički *fast forward* na ukorijenjena povijesno-društvena pitanja te ih stavlja pred publiku u kontekst sadašnjosti. Ovdje i sada, u vremenu novih prilika, još uvijek se suočavamo s gotovo istim povijesnim matricama (kolonijalizma, patrijarhata, femicida i rasizma). Autorica nam kompleksna kulturološka pitanja obavijena neizvjesnošću vremena i onog sutra donosi putem različitih medija zastupljenih na izložbi *Želimo ogledala - Putovanje u matricu kolonijalizma.*

Fizička struktura umjetničkih radova već nas na prvi pogled opija svojom reprezentacijom. Pet afričkih tkanina žarkih boja i dezena naslonjenih na zid, monumentalni svileni labirint koji visi sa stropa i u kojem svaka tkanina ima na sebi otiske pomno odabranih biljaka, čak i pjesma s početka i na kraju izložbe, podražavaju naša osjetila. No onaj dublji latentni dio ispod likovne površine, ukazuje nam na hrabrost, želje, snove ljudi koji migriraju u nadi za bolje sutra. Željom da osvijesti važnost našeg fizičkog života, u trenutku kad nam samo ta materija, naše tijelo predstavlja dom, umjetnica podsjeća na smrtnost našeg bića i prolaznost vremena. Upravo je vrijeme glavni protagonist izložbe, i to u perspektivama stvarnih osoba, određeno njihovim osobnim naporom i načinom suočavanja sa stigmatiziranim pravilima društva u kojem žive.

Kako ne bi izgubio vlastiti identitet, čovjek često bira prkositi vremenu, društvu i sredini koja ga okružuje. Jedna od priča na izložbi posvećena je mladoj somalijskoj trkačici Samiji Yusuf Omar. Instalacija *Bez naziva ( Samia II ),* izrađena od afričkih tkanina, ispod kojih su položene profesionalne tenisice za trčanje koje ''trče'' u zid, donosi snažan uskličnik na samom početku izložbe. Crispino nam Samiju Yusuf Omar, koja se tragično utopila prelazeći Mediteran u nadi za boljim sutra, ističe kao hrabru i snažnu individualku koja uspijeva u svom kratkom životu ostvariti tek dio svojih snova jer nije imala sredstva niti uvjete za njihovo potpuno ostvarenje.

Izložbom *Želimo ogledala - Putovanje u matricu kolonijalizma,* Raffaella Crispino pruža vlastite komentare na i danas problematična društvena pitanja. Budi u nama osjećaje tuge, ljutnje, sreće…, ostavlja nas same s pitanjima i otključava neke nove teme. Živeći u iluziji modernog svijeta ponašamo se kao da su iskustva ljudi iz radova Crispino nešto što nam je daleko i ne treba nas zabrinjavati, jer ''nama se to ne može dogoditi.'' Zbog automatizma kao da svi radije biramo odvojiti se od realnih problema sadašnjosti, trpjeti prije nego riješiti problem ili ga jednostavno pustiti zatočenog u vremenu.

Kako bi stavila fokus na problem porasta femicida u Italiji, Crispino izlaže umjetne nokte s prikazom talijanskih krajolika i tako na estetski privlačan i vizualno atraktivan način, stvara instalaciju pod nazivom *Laura, Sarah, Yara, Meredith, Chiara Melania, Deborah, Veronica, Roberta, Pamela, Marianna, Elisa, Eleonora, Rosaria Charlotte, Stefania, Donatella* (2019.).Paralelno spomenutoj instalaciji autorica postavlja i video *Una Mia Folle Idea* (2019.). Iako se video na prvi pogled čini tek trivijalnim i dosadnim jer prikazuje proces manikure koji može trajati i par sati, kada se fokusiramo na razgovor između dviju žena, osvješćujemo problem prihvaćanja nasilja i ne pričanja o istom, kako se slika savršene obitelji ne bi dovodila u pitanje. Sjedeći pred video radom, u prostoru koji je djelomično odvojen od ostatka izložbe, Crispino stvara ozračje „salona za uljepšavanje“, u kojem nećemo samo htjeti popraviti svoj izgled, već i razmisliti o društvenim problemima poput nasilja nad ženama.

Video rado *Il Mutuo Apoggio* (2021.) dokumentira prikaze mladih žena koje u stakleniku Botaničkog vrta u Meiseu razgovaraju o strategijama preživljavanja određenih biljaka. Ove prikaze umjetnica montira naizmjence s video isječcima o ženama na afričkom tlu koje pletu kosu u pletenice skrivajući u njih zrna riže. Od prvih dana kapitalizma, osiromašenje počinje privatizacijom zemlje, što podrobno tumači Silvia Federici u svojoj knjizi *Kaliban i vještica* [[1]](#endnote-1). Kapitalizam zemlju pretvara u trgovački projekt, a ulogu žena marginalizira. Žene se više nije smatralo iscjeliteljicama već vješticama.

Uspoređujući rad *Il Mutuo Apoggio* (2021.) s radom pod nazivom *Nous* (2021.), lelujavim svilenim tkaninama s otiscima biljaka, vrlo lako možemo primijetiti lajtmotiv kojim se koristi umjetnica. Strategije preživljavanja nisu svojstvene samo ljudima već i biljkama. Mnoge biljke odupiru se nepovoljnim uvjetima i tako opstaju. Iako ne mogu s mjesta, zbog svog korijenja, one pronalaze način kako da se šire. Jer je želja za opstankom jača od prestanka života. Upravo radi boljih životnih uvjeta, okoline ili hrane bilo koji organizam će migrirati s namjerom privremenog ili trajnog naseljavanja na novoj lokaciji. I migracije čovjeka i migracije biljaka pod utjecajem su kako organizacije društva tako i prirodnih katastrofa, a njihov suodnos često je tek slučajan događaj. Upravo su se razvojem željeznice određene biljne vrste širile Europom, te od invazivnih ubrzo postale autohtone vrste. Za putovanje na odredište potrebno nam je vrijeme, a otisci koje izrađuje Crispino podsjećaju nas kako uz pomoć vremena mjesto koje nije izvorno tvoje i gdje si drugačiji može postati mjesto kojem pripadaš.

Ne smijemo za kraj zaboraviti ni rad *Naša publika* (2013.), seriju fotografija koja zaokružuje ovu izložbu. Fotografije koje prikazuju detalje muzejske publike s otvaranja izložbi provlače se cijelim postavom i stvaraju određeni ambijent, čemu pridonosi i glazba koja dolazi s videa na početku i na kraju izložbe, u instalaciji *Quand on s'aime* (2015.). Razmišljajući o tome zašto Raffaella Crispino na svojoj retrospektivnoj izložbi postavlja fotografije muzejske publike uz popratnu pjesmu koja svira u petlji, dolazim do zaključka kako su spomenuti ljudi i njihovi životi, baš poput fotografija koje čuvaju vremenske trenutke, ostali zapamćeni zbog svoje hrabrosti, a poput pjesme koja neprestano traje, oni prisjećanjem i neovisno o protoku vremena još uvijek postoje. Vrijeme ne možemo opipati ni vidjeti, ali nam je potrebno kako bi ostavili svoj trag.

Upravo je Raffaella Crispino ukazala kako se još uvijek nismo umorili na putovanju kroz matrice globalnih problema, iako ponavljanjem istih obrazaca činimo uvijek jedan korak unatrag. Nepredvidivost života i njegov tijek pretvara nas u akrobate, trudimo se savladavati prepreke ispred nas jer sve prolazi, a snovi se možda ipak ostvaruju bez obzira na mjesto, vrijeme ili pripadnost.

1. Federici, S. (2004). *Kaliban i veštica: Žene, telo i prvobitna akumulacija*, str. 73.

   Božena Viduka, mag. lik. ped. [↑](#endnote-ref-1)